Så er der kommet rock på plakaten. Som en guitarhvinende slutspurt har Roskilde Festival føjet Metallica til årets program.

Det bliver bandets eneste europæiske koncert hele sommeren, og kvartetten med danske Lars Ulrich bag tønderne sætter eftersigende indspilningerne af deres 12. album på pause for at spille på Dyrskuepladsen.

Læs også: Se spilleplanen for Roskilde Festivals første fire dage

»Vi lytter naturligvis til vores publikum, og i år har de skreget på et stort navn til at fuldende et ellers fremadskuende og bredt program af højeste kvalitet. Der har været meget få af den type navne på turné, så vi har måttet tænke ud af boksen og er naturligvis ubeskriveligt glade for, at det er lykkedes at overtale Lars Ulrich og co. til at vende ‘hjem’ til Danmark tidligere, end det ellers lå i kortene«, siger musikchef Rikke Øxner.

Læs også: Q&A med Roskilde Festivals musikchef: »Vi overvejer at sætte James Blake på Orange«

Det er første gang i ti år, at Metallica spiller på Roskilde Festival.